Partizanska bolnica Franja

Koncert Lare Jankovič: Kako diši svoboda, kakšne barve je mir?
2018-12-23 18:00 - 19:30 (Europe/Ljubljana)
Koncert pesmi sveta o nesmislu vojn in sovraštva, pesmi o miru, svobodi, sožitju, ljubezni in strpnosti je posvečen 75-letnici ustanovitve Partizanske bolnice Franja. Pevko bosta spremljala kitarista Ravi Shresta in Tilen Stepišnik. Koncert je zasnovan v dveh delih in traja 1 uro in 25 minut, spremlja ga tematska projekcija.
V prvi del so uvrščene naše in tuje pesmi iz vojnega časa, v drugem delu bodo zvenele pesmi, ki so nastale po vojni. Kot odgovor. Pesmi, ki niso slovenske, bodo pol odpete v originalnih jezikih, pol pa v slovenščini, ker bi jih pevka rada še bolj približala poslušalcem. Slišali boste lahko Počiva jezero v tihoti, Lipa zelenela je, Lili Marlen, Katjuša, Bella ciao, Konjuh planinom, Dime donde vas morena ali Na oknu glej obrazek bled, Libertad, Če utišate pevca, utihne življenje, Imagine, Where have all the flowers gone idr.
Lara Jankovič pravi: “Velikokrat razmišljam o svobodi in miru. V svetu, v katerem živimo, spoznavam, da sta svoboda in mir pravzaprav privilegij, za kar se imamo zahvaliti našim prednikom, ki so nam ju priborili. Morda se ne zavedamo, kako velik privilegij je biti rojen in živeti v miru in svobodi?”
Lepo vabljeni v nedeljo, 23. decembra ob 18. uri v dvorano Glasbene šole Cerkno! Vstopnice bodo na voljo na recepciji Cerkljanskega muzeja uro pred koncertom po ceni 5 €.
